જૈનો માટે શેઠ મોતી શાહનું નામ કંઈ અજાણ્યું નથી. દાનવીર એવા શેઠ મોતી શાહ મુંબઈમાં આવ્યા ત્યારે મુંબઈ એક નગરી નહોતી, પણ સાત ટાપુઓ વચ્ચે વહેંચાયેલો વિસ્તાર હતો. મોતી શાહે મુંબઈમાં આવીને માત્ર પોતાને જ સેટ કરવાનું કામ નહોતું કર્યું, અન્ય જૈન અને ગુજરાતીઓને પણ મુંબઈમાં સ્થાયી કરવાની જવાબદારી ઉપાડી હતી. આ જવાબદારી વચ્ચે પણ તેમણે ક્યારેય જૈન ધર્મના સિદ્ધાંતો, જૈન ધર્મની ખુમારી અને જૈન ધર્મના નીતિનિયમો છોડ્યા નહીં એટલું જ નહીં; જ્યારે રાષ્ટ્રધર્મની વાત આવી ત્યારે પણ શેઠ મોતી શાહ બધું પડતું મૂકીને પહેલી હરોળમાં ઊભા રહ્યા હતા.